筆畫

**筆畫**（；亦寫作「**筆劃**」）指漢字書寫嗰陣，唔間斷噉一次連續寫成嘅一條線條。日常使用嗰陣，一般都指楷書書寫同印刷字形（例如明體）嘅筆畫。包括本條目描述嘅內容都係。如果要指篆籀甲金或者草書嘅筆畫，多數會另外說明。筆畫係漢字嘅最細構成單位。筆畫可以分做基本筆畫同複合筆畫兩大類。

## 基本說明
傳統上，楷書同印刷字形嘅基本筆畫有八種，包括：橫（）、豎（）、撇（）、捺（）、點（）、挑（）、鈎（）、彎（）。現代仲新增咗曲（）同圈（）兩種。當中，前六種基本筆畫可以獨立出現，圈亦都可以。但係鈎就唔得，必定要同其他筆畫組成複合筆畫。彎同曲喺一啲罕見嘅特殊漢字裏面亦都可以獨立出現，但係喺絕大部份場合度，佢哋只會同其他筆畫組成複合筆畫。

至於複合筆畫，就係由上述兩或多種筆畫組合而成。兩個基本筆畫嘅組合處稱爲折。例如橫鈎（）有一個折，豎鈎（）都有一個折，豎曲鈎（）有兩個折，橫撇曲鈎（）就有三個折，橫撇橫撇鈎（）更加有四個折。

現代以數字鍵盤嚟輸入漢字嘅嘅基本「筆形」，就成日會將捺歸入點，將挑歸入橫，將各種複合筆畫歸入折或彎，成爲「橫、豎、撇、點、折（或稱彎）」五種基本筆形。由於「札」字啱啱好由「橫、豎、撇、點、豎曲鈎」呢五筆順序組成，因此大家成日用「札字法」嚟稱呼呢五種筆形歸類。

筆畫有先後嘅順序，參見筆順。筆畫嘅書寫亦有方向性，唔允許逆反。例如：

File:丶-order.gif
File:一-order.gif
File:丨-order.gif
File:丿-order.gif
File:亅-order.gif
File:乚-order.gif


## 歷史
歷史上，最早總結漢字筆畫嘅係東晉嘅衛鑠（衛夫人），佢嘅著作《筆陣圖》入面將漢字總結做七條「筆陣」（又稱「七勢」），包括：橫、點、撇、折、豎、捺、鈎。然而，呢本著作畀人懷疑係僞託嘅。

受七條「筆陣」影響，後來書法家（有講法係王羲之、崔子玉、鍾繇、智永、張旭）進一步歸納出「永字八法」，將「永」字分析成八筆：側（點）、勒（橫）、努（豎）、趯（鈎）、策（挑）、掠（長撇或彎）、啄（短撇）、磔（捺）。

唐朝書法家進一步說明呢八法，例如顏真卿有《永字八法頌》：「側：蹲鴟而墜石，勒：緩縱以藏機，弩：灣環而勢曲，峻：快以如錐，策：依稀而似勒，掠：仿佛以宜肥，啄：騰淩而速進，磔：抑踖以遲移。」柳宗元亦有《永字八法頌》，話：「側：不愧臥，勒：常患平，努：過直而力敗，趯：宜存而勢生，策：仰收而暗揭，掠：左出而鋒輕，啄：倉皇而疾掩，磔：趯趞以開張。」

由八法略爲調整，就成爲後人成日講嘅「點、橫、豎、鈎、挑、彎、撇、捺」八種楷書筆畫。後來，啲人調整排序，再將「彎」分做扭左邊嘅「彎」與扭右邊嘅「曲」，加上罕見漢字先至有嘅「圈」，噉就成爲現代筆畫。

## 各種筆畫

有啲未完全楷書化嘅特殊漢字，含有上表冇列出嘅罕見筆畫，例如：𠆭、𠇇、𠍋、𠪳、𡦹、𢀓、𦮙、𦹗、𬻷、𬼂、𭁇、𭅃、𭍻、𭑊、𭚥、𭤪、𭥟、𮓠、𮥹。

有啲特殊漢字，含有反轉嘅，即係左右鏡像嘅筆畫，如：、。

仲有啲特殊漢字，成個字係其他漢字嘅180度倒轉，或者含有180度倒轉嘅部件。嗰啲180度筆畫亦冇喺上表列出，例如：、、、、。

## 部份筆畫詳析

### 橫

橫（）係基本筆畫，書寫方向由左至右，明體作水平線，楷體多數會極輕微噉向上斜。

斜橫（）係變化形態筆畫，由左下至右上，但收筆處唔呈尖細形，維持「橫」嘅收筆。雖然挑亦都係左下至右上，但係收筆處呈尖細形。

### 挑
挑（）又叫提，係基本筆畫，其定義爲由左下至右上嘅筆畫，收筆處多呈尖細形。書法近似斜橫，但必須向上提起，並且須爲尖尾。例如「扌」嘅第三筆。末筆爲「橫」嘅部件位於左旁時，多數會避讓變作「挑」，如「坭」嘅「土旁」、「劃」嘅「畫旁」。然而作爲複合筆畫嘅一部份嗰陣，由於尾部會連接其他筆畫，因此只要方向係由左下至右上，其尾部係否尖細並唔係重點。喺「札字法」筆形歸類嗰陣，挑筆都會歸入橫屬。

此外，喺「氵」同「冫」偏旁裏，末筆嘅挑成日都會寫做點挑（），先向下寫成水滴狀，之後才將筆尖向右上挑起。

### 豎

豎（）係基本筆畫，由上至下，明體作垂直線，楷體或者會輕微向左或右傾斜。有短豎、長豎。長豎喺書法裏又分「垂露豎」同「懸針豎」，前者收筆處呈圓潤形，後者收筆處呈尖細形。書法入面豎筆向下貫穿，且唔係最後一筆嘅豎筆，多數用垂露豎，亦可以用豎鈎，如「木」、「朱」、「束」、「來」等字；如果係最後一筆，則可以用懸針豎，例如「千」、「中」、「聿」、「巾」等字。有啲書法流派只用垂露豎，唔用懸針豎。「垂露豎」可以代替「懸針豎」，但「懸針豎」唔可以代替「垂露豎」。

### 撇
撇（）係基本筆畫，其定義爲由右上至左下拋出去嘅筆畫，收筆處多呈尖細形。然而作爲複合筆畫嘅一部份嗰陣，由於尾部會連接其他筆畫，因此只要方向係由右上至左下，其尾部係否尖細並唔係重點。佢成日有直撇（）、扁撇（）等變化形態。

### 點

點係基本筆畫。最常見嘅點，亦稱頓點（），寫法係由左上至右下按壓，開筆處呈尖細形，收筆處呈圓潤形。對於其他筆畫，如果冇特別比較需要，一般唔使強調佢嘅長短，但對於點，大家成日會強調佢係唔係長點。因爲喺毛筆書法嗰陣，短嘅點可以淨係將筆鋒按壓，唔使拖曳筆管，就已經寫成；長嘅點卻必須拖曳筆管。

除此以外，仲有其他方向嘅點，包括由右上至左下嘅左點（），以及由上或左上至下嘅直點（）。直點出現喺「宀」、「广」、「疒」、「六」、「高」等字嘅頂部。有啲人會將直點當成係短豎，其實，直點起筆部份雖然眞係好似「豎」噉，但係佢長度短小，起筆之後冇耐就即刻收筆，佢嘅收筆同豎唔相同。目前臺灣嘅國字標準字體、大陸嘅新字形都棄用直點，將過往作直點嘅字全都改成頓點，但係喺傳統書法、傳統明體造型上，以及喺日、韓嘅漢字裏面，仍然保留大量直點。

### 捺
捺（）係基本筆畫，其定義爲由左上至右下壓下去嘅筆畫，收筆處多呈寬粗形。書法入面形狀如蠶，頭鈍尾尖。然而作爲複合筆畫嘅一部份嗰陣，由於尾部會連接其他筆畫，因此只要方向係由左上至右下，其尾部係否寬粗並唔係重點。某啲舊字形彫刻工匠成日將捺彫成挑捺（），首先向右上短短地噉挑起，然後再向右下捺下去，挑只屬裝飾，佔整筆很小比例，同區別捺部件無關，可以用普通嘅捺完全取代。

另外，橫捺（）亦係以捺爲主體嘅複合筆畫，先稍爲由左至右作橫筆嘅起筆，然後再向右下捺下去，用於「入」、「內」、「八」、「籴」等字。楷體橫向起筆部份未必明顯，短短嘅橫筆部份變得呈弧形；明體裏橫筆部份清晰，不過大陸標準嘅宋體字依楷體改形，橫捺造型亦變成「」噉樣呈弧形。

楷書書法嗰陣，有啲派別有「字無兩捺」嘅傳統，除咗最主要嘅捺筆外，其餘嘅捺會改爲長點，如「餐」嘅「又」部件、「遨」嘅「攵」部件，原來嘅捺筆都會寫成長點。但亦有啲派別唔拘泥於此。

現今有啲地區嘅教育標準字形，例如臺灣嘅國字標準字體，甚至規定喺並非有兩捺嘅一般情況下，普通嘅捺筆都要改做點。例如「央」、「英」、「映」、「美」、「矣」、「吳」、「奧」、「杏」、「李」、「査」、「香」等字嘅主要捺筆，傳統書法同明體造型通常都保持番捺，只有個別書家喺裝字嗰陣偶爾變作點，以求靈活變化。但係臺灣嘅國字標準字體卻規定呢啲字都必須作點，唔可以寫成捺筆。有傳承字形硏訂者批評呢做法係：「應伸展者唔伸展，令字形儼如肌肉萎縮，絕對唔可取，必須以之爲戒。」

而家嘅「札字法」筆形歸類入面，捺歸入點屬。原因一係最常見嘅點之方向係由左上到右下，同捺一樣，運筆方法亦係以按壓爲主。原因二係捺喺楷書書法裏面亦可能像上方所述般變成長點。

### 彎、曲

彎係基本筆畫，但係喺絕大多數情況下，都唔會獨立出現，只會作爲複合筆畫嘅一部份。過去，只要弧形嘅筆畫，都可以稱爲彎。今日，我哋將順時針方向掟彎嘅弧形筆畫稱爲彎（），逆時針方向掟彎嘅弧形筆畫稱爲曲（）。

手寫嘅「⻎」部係少數可以畀彎筆獨立出現嘅漢字部件，不過條件係要書寫者分四筆嚟寫，而且唔可以將呢彎寫成橫撇，噉先會出現獨立嘅彎筆。多數情況下，書寫者會用三筆嚟寫呢個部件，第二筆作橫撇彎或橫撇橫撇，於是彎就冇得獨立出現嘞。

彎同曲都經常出現喺複合筆畫裏面。然而，由於撇同捺亦成日有輕微弧度，如果佢哋出現喺複合筆畫度，有啲人就會混淆兩者。一般嚟講，彎同曲嘅弧度都係明顯嘅，掟彎後嘅方向比原方向相差近90度或以上。而撇同捺則以斜爲主，弧度係輕微嘅。由於彎或曲嘅掟彎幅度大，喺計算一筆複合筆畫有多少折嗰陣，彎或曲會算作一折。但係撇同捺那輕微嘅弧度並唔會算進去。

而家嘅「札字法」筆形歸類入面，彎、曲都歸入折屬（亦稱彎屬）。

### 鈎
鈎係喺折後面短小嘅、呈尖細形收筆嘅筆畫。佢只可以喺複合筆畫度出現，唔能夠獨立出現。含有鈎嘅筆畫都必定係複合筆畫。

鈎嘅方向有多種，但係基本上，方向都會係前面嗰筆基本筆畫嘅急速轉向，同前面嗰筆基本筆畫形成銳角。

### 折
折係指將基本筆畫組合成複合筆畫嗰陣，形成咗「角」嘅筆畫組合處。理論上，鈎嘅前方亦有折，但係嗰折通常都已經包含喺鈎嘅定義入面，所以大家都會將後面接住鈎嘅折省略唔提。唔計鈎，常見嘅折多數會折向下或者折向右。

Unicode嘅定義裏，聲稱折係90度角。呢點並唔符合事實。例如橫撇橫撇（）嘅三個折都係大約45度；橫捺鈎（）嘅第一折顯然大過90度，第二折（鈎前嗰一折）則明顯細過90度。

複合筆畫大多數都含有折，因此「折」呢字亦成日代指複合筆畫。複合筆畫有好多種，常見嘅有豎鈎（）、橫鈎（）、豎曲鈎（）、橫豎鈎（）等。此外，喺簡化字中出咗啲罕見筆畫，例如「专」字中間嘅撇橫撇，係過去喺傳統正體字裏甚少見到嘅。

複合筆畫嘅命名有四種方法。

第一種好似中國大陸全稱噉，將構成複合筆畫嘅部份全部都加起嚟，淨係省略鈎前面嘅「折」字。因此「」係橫鈎，「」係橫折撇，「」係橫折豎，「」係橫折豎鈎，「」係橫折豎折橫折撇，「」係橫折豎折橫折豎。呢種命名有時會顯得很冗長，甚至畀漢字書法敎授指責佢令人頭昏眼花，所以唔常用。

第二種好似傳統名稱噉，將構成複合筆畫嘅部份全部都加起嚟，然後省略「折」字。因此「」係橫鈎，「」係橫撇，「」係橫豎，「」係橫豎鈎，「」係橫撇橫撇，「」係橫豎橫豎。由於折只係方向轉換而起嘅角度，而基本筆畫本身就有方向，所以個名唔用「折」字唔會引起混淆。本條目嘅內文，主要用呢種傳統名稱作爲筆畫名字。

第三種好似中國大陸簡稱噉，將構成複合筆畫嘅部份全部都加起嚟，然後省略「折」字後方嘅基本筆畫名，不過遇到鈎就省略鈎前面嘅「折」字。因此「」係橫鈎，「」係橫折，「」係橫折鈎，「」係橫折折折。呢命名方法嘅缺點係，有時省略「折」字後方嘅基本筆畫名，會造成混淆。例如「橫折撇」同「橫折豎」，如果都省略「折」字後方嘅基本筆畫名，兩者都會變成「橫折」，於是又有一啲例外，譬如「」係橫撇，省略「折」字，以免同「」相混；「」係橫折折撇，開頭兩折都省略「折」字後方嘅基本筆畫名，但係末尾嗰折卻省略「折」字，以免同「」相混。對於幾時省略「折」字，幾時省略「折」字後方嘅基本筆畫名，呢種命名方式嘅內部做法並唔統一。而且呢種命名方式強調「折」字，甚至好似「橫折折折」噉連用幾個「折」字，但係省略咗折去邊個方向嘅說明或提示，受到漢字書法敎授嘅批評：「折左折右、折上折下，折到去邊？」並且主張當事人應該廣納雅言，好好檢討修正呢種筆畫名稱。

第四種是民間俗稱，選一個含有嗰種折筆嘅簡單常用單字，稱作「×折」（不含鈎嘅複合筆畫）或者「×鈎」（含鈎嘅複合筆畫）。例如「」叫月鈎或者司鈎，「」叫建折，「」叫凸折。未必所有複合筆畫都擁有呢種民間俗稱。例如「」（橫鈎）、「」（橫撇）、「」（橫豎）等等就冇嘞。

而家嘅「札字法」筆形歸類入面，複合筆畫都歸入折屬（亦稱彎屬）。

## 英文命名

### Unicode名稱
喺Unicode（統一碼）度，漢字筆畫係用一啲歸類嘅代表字母嚟命名。代表字母取自官話拼音嘅首字母。包括：

筆畫嘅具體命名，已經列咗喺上面「漢字筆畫名稱表」嘅「英文名稱」欄入面。帶括號嗰啲，表示Unicode認爲嗰種筆畫可以合併，並未獨立列出嗰種筆畫，因此標註上合併筆畫嘅名稱。

然而，有一啲筆畫嘅命名，並唔完全符合上表。例如「SWZ」來自「豎彎左（**S**hù **W**ān **Z**uǒ）」，當中嘅「Z」唔係上表所示嘅「折」。又如「」喺被合併至「捺（N）」前，係定名作「PN」嘅，呢個英文名來自「平捺（**P**íng **N**à）」，當中嘅「P」唔係上表所示嘅「撇」。「平」字指嘅係扁平，如果按照規則，應該定名作「扁捺（BN）」先至啱。

又如「HZZZG」即「橫折折折鈎」，但第一同第二個折嘅角度都遠遠少於90度。「HZZP」即「橫折折撇」、「PZ」即「撇折」等筆畫嘅「折」字亦一樣，唔符合折曲大約90度嘅規定。又如「HZZP」即「橫折折撇」嘅前半部分，同「HPWG」即「橫撇彎鈎」嘅前半部分，其實係一樣嘅，但係就分別用咗「HZ（橫折）」同「HP（橫撇）」兩種唔同嘅命名。

### 傳承名稱

喺傳承字形標準化文件入面，漢字筆畫亦係以一啲歸類嘅代表字母嚟命名。爲便於國際化，以及方便唔係講官話、而係講其他漢語嘅人，字母係取自英文意譯嘅首字母。而且爲免混淆，呢啲代表字母分成兩類。

第一類係代表基本筆畫（Basic stroke）嘅字母：

第二類係代表變化形態（Deformed）嘅字母：

基本筆畫組成複合筆畫（Compound stroke）嗰陣，通常組合嘅地方都會有折。因此喺複合筆畫嘅名稱裏，即使將「折（Z）」省略掉，都唔會構成誤會。爲免名稱冗長，傳承筆畫名稱一般都會省略「折（Z）」。

## 電腦應用
Unicode嘅「中日韓筆畫（CJK Strokes）」區（U+31C0–U+31EF）收納咗38種筆畫：

大家可以睇到，有好多筆畫，Unicode都冇收錄。當中有唔少係因爲被Unicode當成可以同其他筆畫合併，例如：
* 斜橫（）被當成可以同橫（）合併。
* 斜豎（）、右斜豎（）被當成可以同豎（）合併。
* 左點（）、直點（）被當成可以同點（）合併。
* 橫捺（）、挑扁捺（）被當成可以同挑捺（）甚至捺（）合併。
* 扁捺（）被當成可以同捺（）合併。
* 橫斜（）被當成可以同橫撇（）合併。
* 挑鈎（）被當成可以同橫鈎（）合併。
* 橫撇鈎（）、挑撇鈎（）被當成可以同橫豎鈎（）合併。
* 撇橫撇（）被當成可以同豎橫撇（）合併。
* 撇橫（）被當成可以同豎橫（）合併。
* 撇橫彎鈎（）被當成可以同豎橫彎鈎（）合併。
* 直撇點（）被當成可以同撇點（）合併……等等。

喺Unicode版本15.0之前，仲有以下嘅筆畫會被合併，到版本16.0先補充番最前者：
* 橫捺鈎（）被當成可以同橫曲鈎（）合併。
* 豎橫撇（）、撇橫撇（）被當成可以同豎橫豎（）合併。

然而，喺部份標準裏面，呢啲筆畫係唔可以合併嘅。例如明體嘅「辶」部，如果將佢嘅挑扁捺更換成捺，字形唔單止會變得詭異，甚至可能被視爲錯字。「夨」字嘅撇橫撇，如果換做豎橫豎，亦都只會變成錯字。又例如橫曲鈎同橫捺鈎喺傳承字形推薦形體同中國國家規範字形裏面，亦都有區分（例如「九」字同「訊」字右邊係唔同嘅），係唔能夠相混嘅。呢啲冇收錄入Unicode裏面嘅筆畫，可能只係喺某啲字、某啲情況裏同第二啲筆畫相通，並唔一定喺任何情況下，都能夠用別嘅筆畫取代。

另外有少數喺香港增補字符集入面嘅筆畫或單筆畫漢字，喺舊版入面放喺私人造字區裏，喺新版嗰陣改爲對應到「中日韓統一漢字」嘅「擴展B（Ext-B）」區。GBK亦都將橫曲鈎定義喺私人造字區，後尾喺GB&nbsp;18030-2005入面改放U+2E84；GB&nbsp;18030-2000就係私人造字區U+E818放置橫撇鈎，但係因爲GB&nbsp;18030-2005收錄咗扩展B區嘅漢字但係冇修改對應，導致GB&nbsp;18030-2005内收錄咗兩個橫撇鈎（U+200CC同U+E818）。連同部份單筆畫漢字，可以數出「⺄〇一丨丿丶乀乁乙乚乛亅𠃉𠃊𠃋𠃌𠃍𠃎𠃑𠄌𠄎𡿨」呢啲字元，詳述如下：

## 筆畫數最多嘅漢字

*大五碼：龘（48畫）
*康熙字典：（52畫）
*Unicode：、（64畫）
*中國境內日常生活可見嘅漢字：陝西麵食「麵」（即係油潑扯麵）嘅「」字（寫法眾多，一般喺56至68畫間）
*目前已知嘅漢字：日本漢字「」（），由3個「龍」字同3個「雲」個組合而成（84畫）。呢個字收錄於日本嘅TRON計劃內。喺編碼上曾經提交到當時嘅擴展C區，編號爲JMK66147，後來因爲擴展C區嘅時間原因被安排到擴展D區，之後因爲搵唔到合適證據被撤銷。

## 睇埋
*永字八法

## 註釋

## 參考文獻
### 引用

### 來源
* Unicode：CJK Strokes, Range: 31C0–31EF
* The Unicode® Standard Core Specification：Appendix F - Documentation of CJK Strokes
* IRG Rapporteur：Proposal to add twenty strokes to Unicode（此計劃書喺2007年7月30日嘅Unicode Pipeline Stage 6上獲通過。）
* 傳承字形標準化文件：傳承字形筆畫表
* 中華民國敎育部：國字筆畫併類表
* 中華人民共和國教育部 國家語言文字工作委員會：信息處理用GB 13000.1字符集漢字部件規範
* 中華人民共和國教育部 國家語言文字工作委員會：GB13000.1字符集漢字折筆規範
* Tom Bishop、Richard Cook：Character Description Language (CDL): The Set of Basic CJK Unified Stroke Types
* Yannis Haralambous：Seeking Meaning in a Space Made out of Strokes, Radicals, Characters and Compounds
* 小學第三學年華文課程說明：漢字筆畫名稱表